Neuvoston päätelmät, annettu 26 päivänä marraskuuta 2002, kilpailukykyisemmästä yritysympäristöstä



Virallinen lehti nro C 039 , 18/02/2003 s. 0007 - 0008



Neuvoston päätelmät, annettu 26 päivänä marraskuuta 2002, kilpailukykyisemmästä yritysympäristöstä (2003/C 39/04) EUROOPAN UNIONIN NEUVOSTO, joka 1. PALAUTTAA MIELIIN - Lissabonissa kokoontuneen Eurooppa-neuvoston päätelmät strategiasta, jonka avulla Euroopan unionista tulee vuoteen 2010 mennessä maailman kilpailukykyisin ja dynaamisin tietoon perustuva talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta, sekä strategian jatkokehittelyn Tukholman, Göteborgin ja Barcelonan Eurooppa-neuvostoissa, - Tukholmassa kokoontuneen Eurooppa-neuvoston päätelmät, joissa jäsenvaltioita ja komissiota pyydettiin parantamaan vertailevaa arviointia varten tarvittavien tilastotietojen laatua, ja komissiota pohtimaan määrällisten tavoitteiden käyttöä yrityspolitiikassa, - että Lissabonissa kokoontunut Eurooppa-neuvosto päätti soveltaa avointa koordinointimenetelmää, johon kuuluu tarvittaessa eri jäsenvaltioiden ja sektorien tarpeiden mukaan räätälöityjen määrällisten ja laadullisten indikaattorien ja maailman parhaita vastaavien vertailutasojen määrittäminen hyvien toimintatapojen vertailemiseksi, - pienyrityksiä koskevan eurooppalaisen peruskirjan, jonka mukaan on luotava parhaat mahdolliset olosuhteet pienyrityksille, - neuvoston päätöksen monivuotisesta ohjelmasta yritysten ja yrittäjyyden, erityisesti pienten ja keskisuurten yritysten (pk-yritykset), hyväksi (2001-2005); 2. PANEE TYYTYVÄISENÄ MERKILLE - komission tiedonannon yritysten olosuhteiden parantamisesta ja siihen liittyvät valmisteluasiakirjat, joissa mainitaan edistyminen sekä työn tehostamisen tarve useilla yrityspolitiikan aloilla ja joissa on myös tietoja ehdokasmaista ja kestävää kehitystä koskevista indikaattoreista, - komission aikomuksen tarkistaa teollisuuspolitiikkaa maailmanlaajuistumisen ja tulevan laajentumisen valossa, - komission aikomuksen antaa yrittäjyyttä koskeva vihreä kirja; 3. KOROSTAA, että - Lissabonin tavoitteeseen pääsemiseksi on tehostettava kasvun ja kilpailukyvyn edistämisponnistuksia, ja huomauttaa, että talouskasvun hidastuminen ei saisi kääntää huomiota pois Lissabonin strategian sitoumusten täyttämisestä, - rakenneuudistukset ja yritysten toimintapuitteiden parantaminen ovat kasvun kannalta ratkaisevia tekijöitä ja että on olennaista lisätä yleisön tietoisuutta näistä asioista, - yritysten toimintaolosuhteiden tarvittava parantaminen edellyttää lisätyötä asianmukaisella tasolla monilla kilpailukyvyn kannalta merkittävillä aloilla, ja huomauttaa, että pk-yritysten olosuhteiden parantaminen on edelleen keskeinen tehtävä, - eurooppalaisten yritysten kilpailukyky on varmistettava tasapainottamalla asianmukaisesti kestävän kehityksen kolme osa-aluetta - sosiaalinen, taloudellinen ja ympäristö - ja KOROSTAA erityisesti, että kaikkien politiikkojen vaikutuksia kilpailukykyyn on arvioitava maailmanmarkkinoiden näkökulmasta, - sääntöjen ja sääntelyn laadun parantaminen on ratkaisevaa Euroopan unionin pyrkiessä lisäämään kilpailukykyään ja että sääntelyn parantaminen on merkittävä vastuullinen tehtävä yhteisön toimielimille ja jäsenvaltioille, - hyvistä toimintatavoista oppimalla jäsenvaltiot voivat entisestään parantaa suorituksiaan; 4. TOTEAA, että - on edistytty sellaisten määrällisten tavoitteiden kokonaisuuden kehittämisessä, joita jäsenvaltiot voivat määritellä vapaaehtoisesti seitsemällä kilpailukyvyn kannalta merkittävällä yrityspolitiikan alueella: yrittäjyys, sääntely- ja hallintoympäristö, rahoituksen saatavuus, inhimillisen pääoman saatavuus, innovaatioiden ja tiedon levittäminen, tieto- ja viestintätekniikan saatavuus sekä markkinoiden toimivuus, - määrälliset tavoitteet voivat auttaa konkreettisten päämäärien saavuttamisessa sekä yrityspolitiikan tarkentamisessa ja tehostamisessa ja useimmat jäsenvaltiot katsovat, että kyseisiä tavoitteita koskevaa työtä on jatkettava toiminnan kehittämiseksi jo ilmoitettujen tavoitteiden pohjalta ja niiden käytön sisällyttämiseksi entistä paremmin yrityspolitiikkaan; 5. KEHOTTAA JÄSENVALTIOITA - kehittämään edelleen vapaaehtoisesti määrällisiä ja laadullisia tavoitteita alueilla, joilla jäsenvaltiot pitävät sitä asianmukaisena, ja ottamaan asiaankuuluvasti huomioon rakenteelliset erot, - kehittämään hyvien toimintatapojen entistä järjestelmällisempää levittämistä yrityspolitiikassa ja ottamaan politiikkoja suunnitellessaan huomioon jo todetut hyvät toimintatavat korostaen erityisesti Best-menettelyn mukaisten hankkeiden tuloksia; 6. KEHOTTAA KOMISSIOTA - käyttämään kokonaisvaltaista ja strategista lähestymistapaa kilpailukykyyn ja keskittämään työskentelynsä yritysten kilpailukyvyn rakenteellisiin tekijöihin kaikilla aloilla, - helpottamaan hyvien toimintatapojen vaihtoa, jolloin jäsenvaltiot voivat tehokkaammin ottaa oppia toisistaan, - tarkentamaan kilpailupolitiikan analyysimenetelmiään ja tältä osin ottamaan huomioon määrällisiä tavoitteita koskevassa työssä muista raporteista ja menettelyistä saadut tulokset, - antamaan neuvostolle säännöllisin väliajoin tehostetun lähestymistavan mukaisia kertomuksia edistymisestä määrällisten tavoitteiden alalla, jotta se otettaisiin huomioon neuvostossa käytävässä strategisessa keskustelussa kilpailukyvystä, - sisällyttämään edelleen ehdokasmaita koskevat tiedot esikuva-analyyseihin, jotta varmistettaisiin eri maiden tietojen vertailtavuus; 7. KEHOTTAA JÄSENVALTIOITA JA KOMISSIOTA - kehittämään edelleen hyvien toimintatapojen tunnistamista, esikuva-analyysia ja vaihtoa koskevaa työtä yrityspolitiikassa koko Euroopan unionissa ja ehdokasmaissa, - jatkamaan määrällisiä ja laadullisia tavoitteita koskevaa vapaaehtoista työskentelyä, jotta tavoitteiden käyttöä yrityspolitiikassa lisättäisiin, - keskustelemaan jäsenvaltioissa suunnitelluista yrityspolitiikoista ja tämän osalta harkitsemaan mahdollisuuksia järjestää säännöllistä seurantaa, arviointia ja vertaisarviointia vapaaehtoisen ja vastavuoroisen oppimisprosessin osana.